# Ra Gerusalemme deliverâ/Canto XII.

Canto XII. ../Canto XI. ../Canto XIII. IncludiIntestazione 26 aprile 2014 75% Da definire
Ra Gerusalemme deliverâ Autori vari 1755 CC BY-SA 3.0 GFDL Indice:Ra Gerusalemme deliverâ.pdf //it.wikisource.org/w/index.php?title=Ra_Gerusalemme_deliver%C3%A2/Canto_XII.&oldid=- 20160303153531 //it.wikisource.org/w/index.php?title=Ra_Gerusalemme_deliver%C3%A2/Canto_XII.&oldid=- 20160303153531
CANTO XII.
Tradûto in Lengua Zeneize
DA RO SIG. PAOLO TOSO
past. arcad.
ARGUMENTO.
Clorinda, da sò Tatta in primma inteisa L'Istoria dra sò vitta, sconosciúa, A ro campo se porta a l'âta impreisa, E ra compisce; ma dapoi credûa Un’ommo da Tancredi, lì strateisa A lascia, e batezâ per sò ventûa. Lê morta infin ra cianze. Argante morte A Tancredi de dâ giastemma forte.
1
E tutti, benchè stracchi, eran levæ. Da uña parte ri Franchi ciù in seguro Metteivan ri lavoî za preparæ: Dall'átra ri Paghen, perchè, ciù duro Ro contrasto seguisse, a ra çittæ Cresceivan re defeise, e tutti unîi Davan ri sœu recatti a ri ferîi.
2 Eran missi ri inciastri a ogni ferîa, E fæto in re facende dro camin, Ma avanzando ra nœutte ognun s'invîa A accostâ re sœu oregge a ro coscin. Pù no se ferma ra Guerrera ardîa, Che in ro ponto d'onô l'è un Palladin, E tutti a sproña. Argante ghe stà attacco: Lê pensa, e frà lê dixe: Zurabacco:
3 Anchœu ro Ræ dri Turchi, e messê Argante Han fæto maravegge mai sentîe; Che soli andon fra tante squadre, e tante, E fraccasson re macchine finîe. E mi non diggo zà, che in quell'instante Quarcosa n'agge fæto mi assîe Con re freccie ho mandaoù molti a Pilatto. E non sa fá uña donna âtro sciaratto?
4 Quanto mêgio saræ, che sciù ri monti Andasse a scorratâ per l'oxellêra, Che fáme credde da sti bravi Conti, Non âtro, ch'uña misera piscêra. Per cose no me metto a dá dri ponti, E no me tiro sciù ra cavellêra? Così a parla, ma pœu mêgio pensaoù A dixe a lê, ch'a l'ha lì da ro laoù.
5 Argante: l'è un gran pezzo, che int'ra testa Me sento un non so che, chi me fa fâ Mille castelli in aria; o ch'a sæ questa Voxe dro çê, senz'âtro a me ro pâ. Veivo là quelli lummi, e donde resta Ra Torre da ri Franchi fabricâ? A quella vœuggio dâ mi mæsma fœugo: Che a vagghe come a vœu, me metto in zœugo.
6 Ma se mi resterò per mæ sventura In ro retorno fœura dra çittæ, Ro mæ vêgio, e re donne in vostra cura Ve lascio per derrera vorentæ. Ve prego, che in Egitto con segura, E pronta imbarcazion seggian portæ. Fælo, Signor, che ro sò sesso, e ri anni Vœuran, che ri levæ da sti malanni.
7 Resta de stucco Argante, e in tro gippon Se sente, che l'onô ghe dà ri balli. Ti faræ questo, o dixe, e mi, mincion, Resterò chì serraoù comme ri galli? E a ra vista starò comme un pascion E dro lumme, e dre sciamme? Ah questi falli Non farò miga; anzi son fermo, e forte De seguite a ra gloria, o pù a ra morte.
8 Intr'o mæ cœu ra poîra non s'attrœuva, E sò cangiâ con ro mæ onó ra vitta: Ti n'hæ dæto, lê dixe, uña gran prœuva Con ra sciortîa, e ti hæ fæto de vitta. Pù mi son donna, e sta çittæ non prœuva Danno nisciun, benchè faççe uña schitta; Ma se ti poi ti ghe lasci re osse, Chi ghe sarà, che liberâ ra posse?
9 Allora o replicò. Ti pœu ben sbatte Forte quanto ti vœu, n'importa un figo. Se ti me vœu con ti son pronto a batte Ro tò camin, s'âtr'è da mi me sbrigo. Van da ro Ræ senza ciù stâ a scombatte, Che con ri âtri so bravi, comme amigo Tutti doî reçevè. Signor, sentî, Disse Clorinda, cose vœuggio dî.
10 Argante, chi non dixe spampanate, Dri Franchi a ra gran Torre vœu dâ fœugo: Mi, sibben donna, non maravegiâte, Vœuggio con lê êse a parte d'esto zœugo. Arzò re moen ro Ræ quanto o poette âte, E sæn laudæ (fæto de cianze un sfœugo) (Dixe) re stelle in çê, che me protezan, E ro Regno chi cazze ancon me rezan!
11 Nè zà sì presto cazzerà, se tali Forti coraggi ghe fan scuddo avanti; Ma comme posso mi rendive uguali A re vostre prodesse i paraguanti? Dra groria, che ve fa sempre immortali, Ra famma n'impirà tutti ri canti. Ro fæto v'è de premio, e premio in parte Ve sæ dro Regno mæ ra mêgio parte.
12 Così parla ro Ræ, poi con gran festa, E questa, e quello streitamente abbraçça: Ro Soldan gh'è presente, e manifesta Ra giusta invidia se ghe leze in façça, Onde, o dixe, ra spâ l'ho mi assì lesta, Vêgno compagno, e so donde se passa: Ghe responde Clorinda: e ra çittæ A chi, se voî vegnî, ra confiæ?
13 Pù ro feroçe Argante con diverso Moddo risposta ghe vorreiva dâ: Ma, piggiaoù Soliman pe ro sò verso, Ro Ræ ghe disse: cose vœutto fâ? No gh'è çærto nisciun per l'universo Che prœuva n'aggie fæto dra tò spâ: Che perigo nisciun te dà spavento, E provâ ti te pœu contro de çento.
14 Mi so che tì per fâ cose stupende Ti ê ra manna dro çê, ma no sta ben, Che non reste nisciun, che ne defende Da ri furioxi assâti dri Crestien. Quantunque ro mæ poeî fin chi s'estende De fâ, che lô non vaggan, no conven, Perchè nisciun porrà con ciù vantaggio, Ra gran Torre de lô mandâ in marviaggio.
15 Ma perchè re defeize dra gran Torre Son così da pertutto asseguræ, Che andâghe pochi incontro non occorre, E saræ un desbaratto andâghe assæ. Voî doî, che insemme çento votte a corre D'est'incontri ve seì solo trovæ, Andæghe soli pù, che seì bastanti A fâ ciù fazion, che mille Fanti.
16 Ti però sciù re porte in tò bon'ora Stamme con ri âtri molto ben attento, E quando, comme spero, sarà l'ora Dro sò retorno, e sæ riuscîo l'intento, Se ro nemigo ri inseguisce, allora Ti dagghe addosso, e lô retira drento. Così dixeiva un Ræ, l'âtro taxeiva Ma de raggia, e venin o se rodeiva.
17 Allora Ismen spuò questa sentenza: Un pô de fremma amixi: Aspetæ tanto, Che de fœugo un æstræto, e quintescenza De catran mi ve faççe, che in un canto Misso, che o sæ de questa Torre immensa Vireì, che lê, e chi ra guarda, in quanto Ro diggo bruxerà. Sì stabilîo Ognun d'aspêtâ lê piggiò partîo.
18 E de l'elmo, e de l'arme se despœuggia Clorinda, e lascia l'abito d'argento, E per so malo augurio ghe ven vœuggia De mettisene un neigro, e ruzzenento, Credendo passâ mêgio in quella fœuggia Tra mêzo ro nemigo accampamento. Vedde L'Eunuco Arzê tutto st'imbrœuggio Lê che addosso ghe stà sempre con l'œuggio.
19 E benchè vêgio in ogni parte, e stanco Attaccaoù ghe stà sempre a re fádette: Pe re arme cangiæ da o ciù a ro manco Dro perigo o s'accorze onde a se mette; Per questo o se despera, e ro crin gianco Streppandose, ra prega, che a desmette De tentâ per sò amô questa ventura, Ma con ciù lê ra vonze a l'è ciù dura:
20 Onde o ghe disse infin: Za che ostinâ Ti çerchi ti ro mâ come ri Mêghi, Che ni l'antiga etæ te pœu cêgâ, Ni ti te mœuvi a tutti ri mæ preghi, Dra vitta, e condizion da ti menâ Ri caxi te dirò mi tutti intreghi: Seguita, o scarta pœu ro me conseggio; O dixe. E quella arvì tanto d'oreggio:
21 Rezeiva l'Etiopia, e forse ancora Senapo con fortuña ra governa, Ro quæ ra lezze dri Crestien onora Con culto, e devozion ancon esterna: Aveivo mi, Pagan, ra cura allora Con âtre donne, dra sò casa interna, E de ciù ero ministro dra Regiña, Che benchè bruña l'è beltæ diviña.
22 Sò marîo ne va matto, ma de drento Uña gran giroxia ro roziggia, Ra quâ, crescendo sempre a ogni momento De tutto ro sò cœu possesso a piggia; Onde o ra serra ciù, che intr'un convento Custodî no fareiva uña so figgia; Ma lê, chi ro conosce, e sofre, e taxe, E in quello, che o comanda ro compiaxe:
23 Se vedde in ra so stanza ben depente D'uña devota istoria re figure. Lì d'uña figgia gianca a un drago arrente Ligâ, ghe son diverse positure: Un Cavagero ammazza ro serpente Che con l'asta ha piggiaoù ben re mesure Chì spesso a s'inzenoggia, e se confessa, E quando a g'ha ro Præve a sente messa.
24 Frattanto a resta gravia, e partorisce Tutta gianca uña figgia, e ti ti ê quella: In vedde questa cosa instupidisce, E per timô ghe ven ra tarantella; Perchè l'umô dro Ræ lê ben capisce Vœu occultâghe ra figgia, onde da quella Insolita gianchezza o n'argomente, Che a l'agge un pô bruttaoù ra sò patente.
25 E vœu mette in tò lœugo, uña figgietta Neigra, che un poco avanti era nasciûa, E siccomme sta cosa in ra Torretta Nisciun'âtri, e mi solo l'ha sapûa, Ancon non battezâ, ra poveretta, Te misse in tre mæ moen lì bella nûa. Nè za dâte battesimo a poreiva, Che l'uso dro paeise no vorreiva.
26 Cianzendo a m'ordinò, che ro tettin Dâ mi te faççe, e assæ lunxi allevâ. E faççendo lamente senza fin L'urtima votta ancon te vœu baxâ; Pœu repensando sciù ro tò destin, No lasciava zœu moæ de sospirâ: A disse infin. Segnô, che tutto seì E l'interno dro cœu tutto poeì veì.
27 Se ro mæ cœu l'è puro, e che ve poære Dra mæ fede ro Ræ pœu stâne quêto: Per mì za no ve prego, Eterno Poære, Che dre pecchæ n'ho fæto per despéto, Sarvæme questa figgia, a chi sò moære Nega per fin ro læte dro sò pêto. Dra mæ sola onestæ se faççe spêgio, E in ra fortuña dæghe ro sò mêgio.
28 O gran ZORZO ti, che ra garzoña Ti hæ levaoù da ri morxi dro serpente; Se ho aççeiso canderette a ra to Ancoña, E se mai t'ho porzûo quarche presente, Fatte sò scuddo con ra to persoña, E fa, che all'occaxion lê ben ro sente, Sì a disse, e ro dorô chi ra feriva A fe restâ lì smorta, e semiviva.
29 Mi cianzendo de fœura intr'un çestin De fœugge, e scioî coværta te porteì, T'ascosi da ri amixi, e a ri vexin, Ni manco ro sospetto ne lascieì. Me n'andeì sconosciûo, e per camin,
Intr'un bosco assæ denso m'incontreì, E veddo, che uña tigre a se m'appoggia, Che me feççe vegnî ra scagaboggia.
30 Monteì fito sciù 'n ærboro, e sciù l'ærba Te lascieì sola pe ra mæ gran poîra. Vêgne ro gran bestion, e ra superba Testa sbattendo te piggiò de mira, Ma mitigando pœu ra vista acerba, Con fâte attorno gnottore se gira, Poi s'avvixiña addaxo, e te fa vezzi E mentre lê te lecca l'accarezzi.
31 E burlattando seigo a ro sò muso Ra tenera tò man segura stendi: Te mostra ro tettin, e apponto all'uso D'uña mamma s'asquatta, e ti l'intendi; Ma mentre de lasciù miro confuso Tutti questi miracori stupendi, Ra tigre che te vedde dro sò læte Ben saola, se ne va pe re sò træte.
32 Câro subbito in terra, e ro viaggio Mæsmo repiggio con portate in braçço. E misso casa infin intr'un Vilaggio, Ben d'arrescoso lì allevâ te façço. Ghe steì, fin che ro Sô con ro sò raggio Compì doggio ro corso, e ti ro passo No saveivi ancon fâ senza piccaggia, E parlavi barbotto da tartaggia.
33 Ma essendo arrivaoù là, dove decliña L'etæ zœu moæ cadente a ra vegiezza, Ricco, e sazio dro ben, che ra Regiña Me dette in ro partî con splendidezza, Da quella vitta errante, e pellegriña De repatriá me vêgne ra vaghezza, E passâ tra ri mæ ri anni a ro fœugo, E fâ quarche panzata da ro cœugo.
34 Te piggio in braçço, za che n'ho âtro mêzo, E verso ri Egizien ri passi mœuvo; Ma int'ro ciù bello dro camin, in mêzo E d'un fiumme, e dri laddri mi m'attrœuvo, Che posso fâ? lasciâte lì? de pezo Pensâ non posso, e de morî n'apprœuvo. A nœuo me caccio, e da uña man te têgno Con l'âtra de passâ l'ægua m'inzêgno.
35 Comme ro scento o corre, e in mêzo l'onda In lê mæsma se ceiga, e se rezira; Ma là, dove ciù a curla, e se sprofonda De mi fa venturella, e zù me tira. Lantô te lascio, ma t'ærze, e segonda L'ægua, e ro vento a ti propizio spira; E libera te porta in sciù l'areña, Stanco morto dappœu gh'arrivo appeña.
36 Te piggio allegro, e poi ra nœutte, quando No se sentiva ciù un moscin zilâ, Viddi in sœunno un Signor, che menaççando Missome sciù ro morro ro pugnâ, Disse con furîa: Quello te comando, Che so moære ordinò dovessi fâ: Battezzâ questa figgia, che ho in mæ cura, E che per lê ro cê vœu tutta pura.
37 Mi son, che ra protezo, e mi ra mente A ra tigre, e a ro fiumme apponto ho dæto, Se a ro sœunno dro çê ti no dæ mente, Guarda ben ti ê spedîo dro tutto affæto. M'addescio, e staggo sciù, poi prontamente Parto de lì, ch'era za giorno fæto; Ma perchè ra mæ fe vera credeì, Ni a sœunno, ni a battæsmo ciù penseì,
38 Ni all'orde de to moære: onde nutrîa Fosti pagaña, e t'ascondeì ro vero. Cresciûa da pœu tra re arme forte, e ardîa A ri ommi ti no çedi manco un zero. Ti hæ acquistaoù terre, e famma: e dî ra vîa, Che doppo ti hæ tegnûo n'è mæ pensciero; Ti sæ però, che servo, e poære insemme T'ho servîo per timon, comme per remme.
39 Heri pœu all'arba, a ra mæ mente oppressa Da un grande sœunno, ch'era fræ dra morte, S'appresentò da bon ra vixion stessa, Ma in ciù torbido aspetto, e in ton ciù forte: Veìto, disse, filon, l'ora s'appressa, Che ha da cangiâ Clorinda e vitta, e sciorte; Mæ a sarà senza ti, vœuggi, o non vœuggi: Disse, e poi me sparì davanti a ri œuggi.
40 Figgia cara ti senti, che menaçça Contro de ti ro çê strañii aççidenti. Mi no sò miga, ma, forse a non passa, Che ti neghi ra fe dri tœu parenti. Forse che a l'è ra vera. Ah fito slaçça Quest'arme, e lascia andâ ste vœuggie ardenti. Chì o taxe, e cianze; e quella pensa, e sûa Pr'uña mæsma vixion, che gh'è vengûa.
41 Fæto bocca da rîe a disse infin: Vœuggio seguî ra fe, che me pâ vera, E che ho sussaoù per ti con ro tettin, Siben, ch'aoura ti vœu vôze bandêra; Nè, infin, ch'aggie a st'impreisa dæto fin, Vœuggio posâ quest'arme, e sta visiera, Quando avessi ra morte ancon davanti, Che'ha fæto za fuzzî tanti, e poi tanti.
42 Poi ro conforta, e perchè zà l'è l'ora De mette man a questo brutto intrigo, Parte con quello senza fâ demora, Che con lê se vœu espoñe a ro perigo. Con lô s'unisce Ismen giust'in bon'ora, Che ghe regorda ro coraggio antigo, E doe balle impastæ con dri bitummi Ghe porze, e lanternetta per i lummi.
43 Taxendo escian de nœutte, e pe ra balza Corran serræ con passo longo, e spesso, Tanto che a quella parte, onde s'innalza Ra macchina nemiga son d'appresso. Pe ro sangue ascâdaoù ro cœu ghe balza E gh'esce quæsi fœu dro pêto istesso. Atro che sangue, e fœugo n'han in cœu. Chi va là? cria ra Guardia, quanto a pœu.
44 Lô zitti van avanti, onde chi guarda Ro passo, in âta voxe all'arme crîa; Ma ciù non se nasconde, e non retarda Lantô ra brava copia a corrî via; Comme in un tempo fulmine, o bombarda Con ro lampo, e ro tron bœutta ra prîa: Mœuvese, ed arrivâ, sforzâ ra gente, E penetrâra, fu tutto in un mente.
45 Infin non zà senza uña gran battaggia Arrivan ro disegno a terminâ, Perchè ro fœugo ascoso a ra muraggia Dra Torre comenzan tosto a attaccâ. Chi pœu dî comme presto lê se straggia Per re tôre dre quæ l'è fabricâ, E comme da per tutto ro gran fumme Dre stelle crœuve in çê ro cæro lumme.
46 Voî veì balloin de sciamme in ogni lœugo Fra nuvore de fumme all'aria alzâse: Sciuscia ro vento, e dà forza a ro fœugo Che zà comença tutto a consumâse. Veddan con gran terrô sto brutto zœugo, Ri Franchi, e tutti van presto ad armâse. Ra mole immensa, e ro terrô dra guerra, Costâ tante fatighe, un'ora atterra.
47 Intanto de Crestien doe compagnie, Dove bruxa ra Torre corran pronte. Menaçça Argante: ammorterò ben mie Sto fœugo con dro sangue, e ghe fa fronte, Pû insemme con Clorinda a queste chie Çede, e torna a passâ ro mæsmo monte. Ra gente in dâghe addosso, che se mœuve Cresce ciù, che un torrente, quando ciœuve.
48 E spalancâ ra porta, se gh'attrœuva O Ræ, che ha ra sò gente sq[u]addronâ Per crovî ri mandæ per sì gran prœuva Se han ra sciorte propizia in retornâ. Lô stan sciù ra porta, e indærno prœuva Ro Franco de voreila superâ, Che l'urta, e scaccia Soliman, e ciusa E' poi ra porta, e n'è Clorinda esclusa.
49 Esclusa sola a fu, perchè in quell'ora Che fun serræ re porte, lê se mosse Pe castigâ Arimon, che giusto allora Con un legno nissaoù gh'aveiva re osse, A fe re sœu vendette, e Argante ancora Non s'era accorto, che ciù lì a non fosse, Che levava ra carca, e l'aria scura Ra vista, e ro tegnî dri âtri ra cura.
50 Ma doppo, che a se fu ben vendicâ Con ro sangue nemigo, e in lê revegne, Vidde serræ re porte, e attorniâ Da ri Franchi, per morta lê se tegne; Ma pû zà, che nisciun ra sta a guardâ Ro moddo de salvâse ghe sovegne, Con finzise Françeise, e bellamente S'asconde cian-cianin fra quella gente.
51 Comme, quando ro Lovo, s'o l'ha fæto Boña preisa, in tro bosco s'intafura, Così lê se ne va per quello træto Ascosa a ro favô dra nœutte scura. Tancredi solo ra conosce, e stæto Era presente a quella sò bravura, O vì ammaççâ Arimon, ghe ne fe' fê, Ne ciù ghe lasciò l'œuggio de derê.
52 Vœu provâla con re arme; e ben se stimma D'aveì co un’ommo pari sò da fâ. Lê gira dra colliña sciù ra çimma Pensando in l'âtra porta ancon d'intrá, Tancredi ghe va appresso, onde assæ primma, Che a l'arrive, o fa sì re arme sœunnâ, Che, votta, a cria: A che corri sì forte? Che porti? Porto, o dixe, e guerra, e morte
53 Ti averæ guerra, e morte, e son provisto Per dâtela, lê dixe, e ferma attende: Tancredi lascia ro cavallo, visto A pê ro sò nemigo, e ne descende. Impugnan tutti doî ro ferro tristo E de bile, e venin ognun s'aççende, E s'incontra ben fito a ra manêra De doî tori furioxi in giostra vera.
54 Degne dro cæro Sô, degne d'un Mondo Sareivan queste cose memorande Nœutte, che int'ro tò scûro ciù profondo Ti hæ vosciûo sotterrâ fæto sì grande, Lascia, che da sì neigro, e tetro fondo A ra luxe futura ro tramande; Sgœure de lô ra famma, e per sò gloria Spicche dro fosco tò ra gran memoria.
55 Non schivâ, non parâ, non retiráse, Vœuran lô doî, nè chì destrezza ha parte No se dan botte scarse, o piñe, o fâse, Leva l'ombra, e venin l'uso dell'arte: L'uña, e l'âtra dre spoæ sentî scontrâse A mêzo ferro: pê d'orma non parte. Sempre fermo è ro pê, re moen a nœuo, Ni cazze taggio mai, ni ponta a vœuo.
56 Ro sdegno pointo da re offeise addescia Vendetta, e questa pœu raggia renœuva, Onde sempre a ferî, sempre a ra sprescia Nœuva ponta s'azonze, e caxon nœuva. Se strenze ra battaggia con ciù a mescia. Servîse ciù dra spâ nisciun apprœuva, Con ri pommi se dan botte arraggæ, E con ri ælmi, e ri scuddi dre testæ.
57 Træ votte l'ommo ra gran donna abbraçça Con tutta ra sò forza, ed átrettante Da quelli streiti groppi lê se slaçça, Che son groppi nemighi, e non d'amante. Piggian torna ra spâ, e ognun ra passa Intr'a vitta ciù votte, e stanco, e ansciante Infin e quello, e questa se retira, E dopo tanto fatigâ respira.
58 Un guarda l'âtro, e dro sò corpo esangue Appoggia sciù ra spá ro grave peiso. Dra Stella urtima zà ra luxe langue A ro primmo scciattâ dro raggio aççeiso. Vedde Tancredi, che l'è ciù ro sangue Dro sò nemigo, e lê ciù poco offeiso, Ne giubbila, e fa festa. A l'è finîa O dà pre un po de diccia in frenexìa.
59 Mincion de cose godi? oh quanto mesti Saran ri tœu trionfi, e ri contenti! Ri œuggi tœu pagheran, se in vitta resti D'esto sangue ogni stissa un má de centi. Così senza parlâ, senza fâ gesti Stettan lì tutti doî quarche momenti, Finarmente parlò Tancredi, e disse Perchè ro nomme sò l'âtro scrovisse.
60 Nostra desdiccia è ben, che chì impieghemmo Tanto valô, che ro silenzio crœuve; Ma zà che è destinaoù, che noî n'aggemmo Ni lode, o testimonj a re gren prœuve, Te prego (se conven, che se preghemmo)' Lascia, che posse ro tò nomme scrœuve, Affin che sacce o vinto, o vinçitô Chi avrà dra morte, o dra me vitta onô.
61 Quella ghe dixe: Ti questo da mie Non saveræ, ni ro farò paleise: Ma chionque mi me sæ, ti veddi chie Çerto un dri doî, che ra gran Torre aççeise. Tancredi allora in sentì dî cossìe, In mâ ponto ti hæ fæto d'este impreise: Ro to dî, e taxeî, disse, m'affretta, Indegno, e senza gaibo, a ra vendetta.
62 Torna l'odio intr'i cœu, e ri trasporta Senza poeì ciù stâ drîti a ra battaggia, Dove l'arte, e ra forza è quæxi morta, Dove combatte in lœugo sò ra raggia. O quanto grande, e spaventosa porta Fa l'uña, e l'âtra spâ, s'a ponze, o taggia Re arme, o pû ra carne! e se non mœuran L'è che ro sdegno, e ro venin no vœuran.
63 Comme ro mâ, quando cessaoù ro vento, Che primma ro scommosse in âto in basso, Non se quêta però, ma ro spavento Consærva ancon dro moto, e dro fracasso; Così quantunque con ro sangue spento A lô ghe manche ro vigô dro braçço; Pû dall'ira animæ tornan sti chie A refâ ciù profonde re ferîe.
64 Ma zœu moæ arriva ro fatale fin A ra brava Clorinda destinaoù. Ra spâ ghe ficca in mêzo dri tettin, Che in passâri se fa de sangue un sciaoù, E ro vestì traponto d'oro fin, Tutto resta da questo imbernissaoù. Ra poveretta, che stà in pê ciù appeña Ro cœu sente mancâse, e ghe ven peña.
65 Lê segue ra vittoria de tâ meña, Strenze Clorinda senza usá pietæ, Che ra meschiña cazze, e pœu ciù appeña L'urtima proferì sò vorentæ, Che allora in mente un bon penscêo ghe meña De Fede, de Speranza, e Caritæ, Virtù, che Dio gh'infonde, e se uña liggia Fu mentre a visse, ra vœu in morte figgia.
6 Te daggo ro perdon: Ti hæ visto, amigo: Perdoname ti ascì: non ro demando Per questo corpo, che n'importa un figo, L'añima sola mi te raccomando, Dagghe battæsmo, e lêvera d'intrigo. In questa voxe, che lê va formando O sente un non sò che, che l'odio franze, E fa che questo se conværte in cianze.
67 Poco lontan de lì scorre da un monte Tutto fresco d'argento un rianetto: Gh'andò Tancredi, e l'elmo impì int'ro fonte, E tornò a fâ l'offizio benedetto Sentì tremâ ra man, mentre d'in fronte, Per battezâra, ghe levò l'elmetto. Ra vidde, ra conobbe: ah restò senza E voxe, e moto! Ah vista! ah conoscenza.
68 Non morì zà, che tutta in quell'istante Ra forza addœuverò che ghe restava, E se misse uña vitta ciù costante A dâ con l'ægua a chi ra morte o dava; Mentre, che o dixe re parolle sante Lê tutta d'allegrezza giubbilava, E pâ, che tanto de morî ghe piaxe, Che a dixe, votta in çê, mi vaggo in paxe.
69 Ra pallidezza sciù ra gianca cera Pâ un’intreçço de livii, e viovetta. In çê a ten fissi ri œuggi, e ra carera Ro Sô per veira un poco manco affretta. E verso quello alzando in ra manera, Che a pœu ra bella man freida, e smortetta, Ghe dà pegno de paxe, e in queste forme Passa ra bella donna, e pâ ch'a dorme.
70 Comme l'añima bella o vedde uscîa, Ghe manca ro vigô zà radunaoù, E dro dorô çedendo a ra pazzia Se fa tutto sò scciavo incadenaoù, Che in serrâghe ro cœu gh'arve ra via Ciù presta de tirâ l'urtimo sciaoù. Zà assemeggia ro morto con l'esangue Ro corô, ro taxeì, ri atti, e ro sangue:
71 E sdegnando uña vitta, che o fuzziva, E da poco retegno era fermâ, L'añima dra sò cara infin seguiva, Che poco tempo avanti era spirâ. Ma chì uña squaddra de Françeisi arriva In çerchia de foraggi pe' l'armâ, E con ra donna ro Guerrê se porta In lê ma vivo, e morto in chi era morta.
72 E perchè ro sò Cappo in lontananza Re arme ha viste dro Prinçipe Crestian, Fito gh'accorre, e da ra somegianza Chi a sæ ra morta tocca pœu con man, Ne zà lasciâ dri lovi a ra possanza Vœu ro corpo, ch'o stimma ancon pagan; Onde portâ fa l'uña, e l'âtro in braçço De Tancredi a ra tenda a lento passo.
73 Ninte affæto fin'aoura se resente Per questo moto ro Guerrê ferîo, Pœu da qualche respiro, che se sente, Ben se conosce, che o n'è ancon spedîo; Ma per l'átro se vedde cæramente Che ro corso dra vitta o l'ha finîo. Così insemme a ra tenda son portæ, Ma poi in lœugo diværso accomodæ.
74 Ri pietosi lacchê son zà d'intorno A ro letto affannæ de sò patron, Che zà ro cæro a veì torna dro giorno, E sente dri Barbê l'operazion. Pû s'agge fæto in lê ro sò retorno Ra confusa sò mente o non sà ancon. Stordîo o guarda intorno, e paggi, e lœugo Conosce infin, e poi dà in questo sfœugo.
75 Donque mi vivo ancon? mi donque ancora Veddo ra luxe d'esto giorno indegno; Che fu a ro mæ peccaoù presente allora E quanto enorme o fosse aoura ro segno, Me mostra? ah vile man, perchè in quest'ora Ti non secondi ro mæ giusto sdegno Ti hæ dæto ti ra morte a ra mæ cara, Lêvame da sta vitta così amara.
76 Passa pû questo pêto, e dro mæ cœu Con ra to crûa spâ fa pù maxello, Ma forse ciù incagnîa aura ti vœu Fâme vive per dâme ciù martello? D'amô infeliçe a ra giornâ d'ancœu Sarò mostro segnaoù da questo, e quello. Misero mostro a chi l'è peña degna De l'immensa pietæ ra vitta indegna.
77 Viverò int'ri tormenti, e int'ri mæ affanni, Che megiô compagnia aveì non vœuggio: Ra nœutte tremerò, che ri malanni, Che m'ho causaoù me butteran in œuggio, E dro Sò, ch'ha scoværto ri mæ danni Affæto schiverò ra luxe, e l'œuggio. Me temerò mi mæsmo, e sempre addosso Me sarò; benchè fuzze a ciù non posso.
78 Ma donde, (meschin de mi!) l'è mai restaoù Ro restante dro corpo e bello, e casto? Quello, che in lê d'intrego ho mi lasciaoù N'è miga stæto da re bestie guasto? Ah troppo bella preisa gh'è toccaoù, Ah troppo caro, e prezioso pasto! Ah desgraziaoù, in chi ro gran venin Ho sfogaoù primma mi, poi ri mastin!
79 Vegnirò mi assì là, dove voi seì, E con meigo stareì me care spœuggie, Ma se per caxo mai stæte sareì Çibbo dri lovi, o dre cagniñe vœuggie, Vœuggio, e questo sarà ro mæ piaxeì, Che ra mæxima gora me racœuggie. D'êse con voî sarà mæ gran ventura, Segge poi quâ se sæ ra sepoltura.
80 Meschin così o dixeiva, e sente che era Vexiña ra caxon dro sò lamento. Parve, che o resciorasse un pô ra cera, Comme in çê fa dre nuvore ro vento; E sollevando da ra sò lettêra Ro corpo infærmo, indebolîo, e lento, Se strascinò, ch'o stava drîto appeña, In ra stanza dra morta con gran peña.
81 Ma intraoù là drento, e vista in quello sen Fæta con re sò moen ra gran ferîa, E quæxi un çê notturno ancon seren Senza splendô ra cera scolorîa, Sì o tremò, ch'o saræ cheìto se men Vexiña, o manco pronta era ra ghîa, Poi disse: Oh cera, che pœu fâ ra morte Dôçe, non za cangiâ ra crûa mæ sciorte.
82 Oh bella man, che ro prezioso pegno De paxe, e d'amiçizia me porzesti, In che stato te trœuvo, e a quale segno? E ti ciù bello corpo, e non son questi Dro mæ bestiale, e maledetto sdegno, Ri segni ciù crudeli, e manifesti? O con ra man dro paro œuggi spietæ, Questa re ciaghe fe, voî re miræ.
83 Se ro veìre così no ve commœuve, Darò ro sangue con morî svenaoù Chi o tronca ro parlá, e perchè ro mœuve Ra vœuggia de morì da desperaoù, Squarça re binde, e re ferîe, e ciœuve Sangue da fâ corrî quæxi un fossaoù, E o moriva, ma ro dorô eccessivo, Chi o feççe uscî de lê, ro tegne vivo.
84 Remisso in letto, l'añima spirante Fù reciamâ a ro sò odioso corso; Ma spantegâ ra voxe in un’istante Dro sô furô, e de cose gh'era occorso, Con Gofredo vegnì ra ciù galante Turba d'amixi per dâghe soccorso, Ma re parolle fun buttæ a ro vento, Che non poettan calmâ ro sò tormento.
85 Comme parte gentî che a sæ inciagâ, Se a l'è tocca s'aççende, e se resente; Così quelli conforti in tanto mâ Fan poco con mêgâ ro cœu languente, Ma ro bon Paddre Pero, che scapâ Ra pegora se vedde çærtamente, Ro sò longo fallî, così all'oreggia Ghe mostra con manera, e ro conseggia.
86 Oh Tancredi, Tancredi! oh da ti stesso Troppo diverso, e da i prinçipj tœu! Cos'æto in testa? e quâ nuvoro spesso Sì t'innorbisce a ra giornâ d'ancœu? Questa desgrazia tò dro çê l'è un messo Non ro veddi? non senti i dîti sœu, Che te crîa, e reciamma a ro smarrîo Tò camin primmo, e te ro mostra a dîo?
87 A ri atti dro tò primmo offizio degno Te vœu portâ de Cavagê de Cristo, Che ti hæ lasciaoù, vorendo, ah cangio indegno, Fâ d'uña donna Turca un brutto acquisto! Propizia avversitæ, pietoso sdegno Co un pô de brugo ro peccaoù tò tristo D'in çê scarlassa,e vœù da i brutti lûi D'esto mondo levâte, e ro refûi?
88 Ingrato donque ti refûi ro don Dro çê benigno, e contro lê te vorti? Misero, perchè corri in abbandon A sta sfrenâ passion, e a sti trasporti? Ti veì ro preçipizio, e pû in panson Dentro ti te ghe bœutti, e ro comporti? Intra in ti mæsmo, e ro dorô rafreña Che in doî moddi a ra morte aura te meña.
89 Nint'âtro o dixe: E a ro meschin fratanto Ghe fa sospende de morî re vœuggie, Ri conforti fan preisa, e tanto quanto L'impeto smorsan dell'interne dœugge; Ma non così, che lê de tanto in tanto Ra lengua a ri lamenti o non desgœugge, Aoura seigo parlando, aoura con quella, Che da ro çê ro sente añima bella.
90 In ro partî dro giorno, e in ro retorno E ciamma, e cianze, e prega ra sò cara. Comme oxello, che ri pollin d'attorno Levá se vè da man vilaña, e avara, Solo re nœutte e boschi, e ro contorno Impe cantando dra desgrazia amara. Vista infin l'arba, o serra ri œuggi, e allora Se lê o cianze, o se o dorme è inçærto ancora.
91 Quand'ecco in sœunno gh'apparisce in veste Tutta stellâ ra tanto cianta amiga Bella ciù assæ, ma ro splendô celeste Orna, e non leva ra notizia antiga, Che tutta in atto de pietæ re mæste Sò lagrime sciugando, a dî se sbriga: Mira comme son bella, e allegra, o caro, E acquêta in mi ro tò dorô sì amaro.
92 Per ti son così bella, e ti ro zœugo M'hæ fæto per errô con dáme morte. Per ti dro sommo ben in chi m'affœugo Degna son fæta de gustâ ra sciorte: Chi, mi beata amando, godo; e lœugo Chì sarà per ti assì dentr'a sta corte E a ro gran Sô dro giorno eterno chîe Ti viræ ste bellezze a quello unîe.
93 Se ti me staræ in trappa, e da sto mondo Ti staccheræ da bon e mente, e cœu: Vivi, e sacci, che t'ammo, e non l'ascondo, Quanto ciù creatura amâ se pœu. In così dî s'aççeise tutt'a riondo Comme fa d'int'ro fœugo ro corzœu, Poi se crovì con ra sò luxe, e un grande Conforto in lê, sparendo, ghe fe' spande.
94 Consolaoù se resveggia, e se remette Dri sœu Chirurghi a ro pareì çernúo, E in tanto sepellî fa re dilette Osse, e vestî ri paggi da desmûo, E se fæto non fu de prîe elette Ro sepolcro, o coværto de velûo, Fu ben çernûo ro sascio, e chi ghe desse Ra forma, che ro tempo ghe concesse.
95 Chì con re torcie aççeise in proçession Accompagnâ ra fa così cian cian, E tutte re sò arme a n gran pascion Informa de trofeo s'inarboran: Ma comme primma o poette in ranghezon Levâse da ro letto all'undeman, Con tutta reverenza, e con pietæ Se portò a visitâ re osse onoræ.
96 Arrivaoù là a ro lœugo, ove a ro vivo Sò spirito prexon ro çê prescrisse, Freido, mutto, e de moto quæxi privo, Pareiva che con ri œuggi ro sciorbisse, Infin dando in un cento assæ eccessivo Con un forte sospiro, così o disse: Oh caro sascio che te stimmo tanto, Che dri mæ centi e sciamme ti hæ ro vanto,
97 Ti n'ê de morte ti, ma ti ê ro lœugo Dre vive çenere, onde amô s'attrœuva, E ben sento da ti ro mæsmo fœugo Sempre ciù câdo, se non dôçe, a prœuva. Ah piggia questi baxi, e questo sfœugo De centi, e daî ti, se in ti se trœuva Quarche pietæ, zà che non posso mîe A re care reliquie, che ti hæ chîe.
98 Dàggheri ti, che se mai ri œuggi a zira L'añima bella a re sò belle spœuggie Ro to zelo, e mæ ardî n'averá in ira Ch'odio, e sdegno lasciù non se racœuggie: Lê me perdoña çærto, e zà respira Ro cœu, così sperando, in tante dœuggie. Che a sà l'errô dra man, e non se dœure Che se amando ho vissûo, lê amando mœure.
99 E amando morirò: feliçe giorno Quando ch'o sæ, ma per mi ciù gradîo, Se comme, errando vaggo a ti d'intorno, Sarò tanto chi dentro custodîo. Faççan re añime amighe in çê soggiorno, E seggie chi ro corpo sepellîo. Quello, che in vitta no, l'ottêgne in morte: E se l'ottêgno mai, che bella sciorte!
100 Confusamente se bisbiggia in tanto Dro gran caxo seguîo tra ri assedîæ. Poi s'aççærta, e divolga, e in ogni canto Ne corre ro rumô dra gran çittæ; E urlâ re donne, e cianze s'ode quanto Se foisan zà re porte superæ: E in ogni parte ri nemixi in fœugo Mettessan case, ed ogni sacro lœugo.
101 Ma tutta Arzê fa vôze in lê ra gente, Che cianze, e se despera a ciù non posso, Lê de cianze con ri átri non se sente Che o l'ha ro cœu ciù duro assæ, ch'un osso, Ma ra barba, e i cavelli d'un fetente Unto s'imbratta, e se fa in cera rosso, E mentre vortæ in læ tutti zà son Va in mezo Argante, e dixe in questo ton.
102 Vorreivo çerto mi, quando m'accorsi, Che restava de fœu ra Donna forte Andâghe fito apprœuvo, anzi mi corsi Per incontrá con lê ra mæsma sciorte. Feì tutto quanto poetti, infin ricorsi Da ro Ræ istesso per fâ arvî re porte, Ma ad onta dre preghere, e de menaççe Bezœugnò, che de dentro mi restasse.
103 Ah che se uscìo mi assì, o che avereiva D'in perigo levâ ra gran Guerrera, O dove lê l'è morta, mi ciodeiva Con glorioso fin ra mæ carera! Ma cose posso fâghe: se vedeiva Che dro çê ro pareì diverso o l'era! Meschiña lê l'è morta a tradimento, E quello, che ho da fâ zà mi ro sento.
104 Sentî pû tutti quello, che promette Argante, e çê ti ancora: e se ghe manco, Destærrame, non premme: re vendette Zuro de fâ con quello indegno Franco, Che ro gius dra sò morte me permette. Ni sta spâ leverò mai da ro fianco Sin che ro cœu a Tancredi non trapasse, E un gran pasto a ri crovi non ne fasse.
105 Così dîto, re voxi popolari Con ro batte dre moen ghe fen ro viva, E ri centi sciugò, primma sì amari, Uña vendetta vista in prospettiva. Oh vani zuramenti! Aoura contrari Vireì seguî ri effetti all'apprensiva, E cazze questo in sfida uguale estinto Contro quello, che o credde aveì zà vinto.
FIN DRO CANTO XII.